ส่งออกเครื่องใช้ไฟฟ้า-อิเล็กทรอนิกส์ปี 53 แนวโน้มสดใส
โพสต์ทูเดย์-ศูนย์วิจัยกสิกรไทยคาดเศรษฐกิจเอเชียฟื้น หนุนส่งออกเครื่องใช้ไฟฟ้าและอิเล็กทรอนิกส์ปี 53 อาจโตได้ถึง 10.4%
11 ม.ค. 2553

โพสต์ทูเดย์-ศูนย์วิจัยกสิกรไทยคาดเศรษฐกิจเอเชียฟื้น หนุนส่งออกเครื่องใช้ไฟฟ้าและอิเล็กทรอนิกส์ปี 53 อาจโตได้ถึง 10.4%
ศูนย์วิจัยกสิกรไทย คาดการณ์แนวโน้มการส่งออกของอุตสาหกรรมเครื่องใช้ไฟฟ้าและอิเล็กทรอนิกส์ไทยปี 2553 มีแนวโน้มกลับมาขยายตัวเป็นบวก โดยคาดว่าจะเติบโตได้ 5.4-10.4% คิดเป็นมูลค่า 4.4-4.6 หมื่นล้านเหรียญสหรัฐ ดีขึ้นจากปีก่อนที่คาดว่าจะหดตัว 14% หลังวิกฤติเศรษฐกิจโลกเริ่มคลี่คลาย ประกอบกับผลของฐานของปีก่อนที่อยู่ในระดับต่ำ
ทั้งนี้ กลุ่มชิ้นส่วนอิเล็กทรอนิกส์มีแนวโน้มขยายตัว 5-10% และคาดว่าสินค้าสำคัญ คือ คอมพิวเตอร์และอุปกรณ์ ส่วนใหญ่เป็นฮาร์ดดิสก์ไดร์ฟ จะขยายตัวในช่วง 7-12% โดยได้รับแรงสนับสนุนจากการฟื้นตัวของสินค้าไอทีและอุตสาหกรรมยานยนต์ ขณะที่แผงวงจรไฟฟ้ามีแนวโน้มหดตัว 3% ถึงขยายตัว 5% ด้านการส่งออกเครื่องใช้ไฟฟ้า ได้รับผลดีจากการเข้ามาของทุนจากต่างประเทศ และการขยายการลงทุนของบริษัทข้ามชาติเพื่อให้ไทยเป็นฐานหลักในการผลิตและกระจายสินค้าเครื่องใช้ไฟฟ้าในภูมิภาคอาเซียน ทำให้คาดว่าในปี 2553 การส่งออกเครื่องใช้ไฟฟ้าอาจขยายตัวได้ในช่วง 6-11% 
อย่างไรก็ตาม การขยายตัวของการส่งออกยังคงขึ้นอยู่กับภาวะเศรษฐกิจของคู่ค้าหลัก ได้แก่ สหรัฐฯ สหภาพยุโรป ญี่ปุ่น ซึ่งยังมีความเสี่ยงจากความล่าช้าในการฟื้นตัวและอัตราการว่างงานในประเทศอยู่ในระดับสูง แต่เนื่องจากในปีก่อนการส่งออกไปตลาดหลักหดตัวค่อนข้างสูง ปีนี้น่าจะกลับมาขยายตัว ขณะที่ตลาด จีน อินเดีย และอาเซียน มีแนวโน้มอาจจะเติบโตได้ดีต่อเนื่อง ขณะที่ตลาดประเทศตะวันออกกลางอาจชะลอตัวต่อเนื่องจากปัญหาเศรษฐกิจ